62018TO0574_RES
Kawża T‑574/18 R
Agrochem-Maks d.o.o.
vs
Il-Kummissjoni Ewropea
Digriet tal-President tal-Qorti Ġenerali tal-21 ta’ Jannar 2019
“Proċeduri għal miżuri provviżorji – Prodotti għall-protezzjoni tal-pjanti – Sustanza attiva oksasulfuron – Nuqqas ta’ tiġdid tal-approvazzjoni għall-finijiet ta’ tqegħid fis-suq – Talba għas-sospensjoni tal-eżekuzzjoni – Nuqqas ta’ urġenza – Ibbilanċjar tal-interessi”
Proċeduri għal miżuri provviżorji – Sospensjoni tal-eżekuzzjoni – Miżuri provviżorji – Kundizzjonijiet għall-għoti – Dannu gravi u irreparabbli – Dannu finanzjarju – Natura gravi tad-dannu – Sitwazzjoni li tista’ tipperikola l-eżistenza tal-kumpannija rikorrenti – Evalwazzjoni fid-dawl tad-daqs u tad-dħul mill-bejgħ tagħha, kif ukoll tas-sitwazzjoni tal-grupp li hija tagħmel parti minnu – Attività fi swieq regolati ħafna – Teħid inkunsiderazzjoni taċ-ċirkustanzi speċifiċi ta’ kull każ
(Artikoli 278 u 279 TFUE)
(ara l-punti 32-35, 39, 40-47, 49)
Dritt tal-Unjoni Ewropea – Prinċipji – Protezzjoni tal-aspettattivi leġittimi – Invokazzjoni fil-konfront ta’ leġiżlazzjoni tal-Unjoni – Kundizzjonijiet – Neċessità għal istituzzjoni tal-Unjoni li tkun ħolqot sitwazzjoni li tista’ tikkawża aspettattivi leġittimi – Proċedura ta’ tiġdid tal-approvazzjoni ta’ sustanza għall-protezzjoni tal-pjanti – Riżultati ta’ rapport interim ipprovdut mill-Istat Membru relatur – Assenza ta’ aspettattivi leġittimi
(ara l-punt 48)
Proċeduri għal miżuri provviżorji – Sospensjoni tal-eżekuzzjoni – Miżuri provviżorji – Kundizzjonijiet għall-għoti – Regolament ta’ implimentazzjoni li jikkonċerna n-nuqqas ta’ tiġdid tal-approvazzjoni ta’ sustanza attiva għall-finijiet ta’ tqegħid fis-suq – Identifikazzjoni tar-riskji għas-saħħa tal-bniedem – Stħarriġ ġudizzjarju – Portata – Ibbilanċjar tal-interessi kollha inkwistjoni
(Artikoli 268, 278, 279 u 340 TFUE)
(ara l-punti 85-94)
Sunt
Fid-digriet Agrochem-Maks vs Il-Kummissjoni (T‑574/18 R), mogħti fil-21 ta’ Janar 2019, il-President tal-Qorti Ġenerali ċaħad it-talba għal miżuri provviżorji bbażata fuq l-Artikoli 278 u 279 TFUE, imressqa minn kumpannija li teżerċita attivitajiet fis-suq Kroat tal-prodotti għall-protezzjoni tal-pjanti, intiża għas-sospensjoni tal-eżekuzzjoni tar-Regolament ta’ Implimentazzjoni (UE) 2018/1019 li jikkonċerna n-nuqqas ta’ tiġdid tal-approvazzjoni tas-sustanza attiva oksasulfuron (
1
). It-talba għal miżuri provviżorji kienet tressqet fil-kuntest ta’ rikors għall-annullament tal-imsemmi regolament ta’ implimentazzjoni. Il-kumpannija essenzjalment invokat dannu gravi u irreparabbli minħabba r-riskju ta’ impatt negattiv fuq id-dħul mill-bejgħ tagħha, telf ta’ partijiet mis-suq u tnaqqis tal-valur totali ta’ impriża tagħha.
Fl-ewwel lok, fir-rigward tal-urġenza u, b’mod iktar partikolari, fir-rigward tal-gravità tad-dannu allegat f’dan il-każ, ta’ natura purament finanzjarja, il-President tal-Qorti Ġenerali fakkar li, minn naħa, fir-rigward ta’ telf li jikkorrispondi għal inqas minn 10 % tad-dħul mill-bejgħ ta’ impriżi attivi fi swieq regolati ħafna, id-diffikultajiet finanzjarji li dawn tal-aħħar jistgħu jiltaqgħu magħhom ma jidhrux li huma ta’ natura li tiperikola l-eżistenza stess tagħhom u, min-naħa l-oħra, fir-rigward ta’ telf li jirrappreżenta madwar żewġ terzi tad-dħul mill-bejgħ ta’ dawn l-impriżi, filwaqt li ġie ammess li d-diffikultajiet finanzjarji kkawżati lilhom jistgħu jkunu ta’ natura li tipperikola l-eżistenza tagħhom, f’settur li huwa regolat ħafna, bħas-settur tal-prodotti għall-protezzjoni tal-pjanti, li ta’ spiss jeħtieġ investiment sostanzjali u fejn l-awtoritajiet kompetenti jistgħu jitwasslu sabiex jintervjenu meta jidhru riskji għas-saħħa pubblika, għal raġunijiet li ma humiex dejjem prevedibbli mill-impriżi kkonċernati, huwa l-obbligu ta’ dawn tal-aħħar, mingħajr ma tiġi eskluża l-possibbiltà li jkollhom isostnu huma stess id-dannu li jirriżulta minn dan l-intervent, li jlestu ruħhom sabiex ikunu jistgħu jilqgħu kontra l-konsegwenzi tiegħu permezz ta’ politika xierqa. Ġie ppreċiżat li, fl-evalwazzjoni tal-gravità tad-dannu, l-Imħallef għal miżuri provviżorji ma jistax sempliċement jirrikorri, b’mod mekkaniku u riġidu, biss għad-dħul mill-bejgħ rilevanti. Huwa għandu wkoll jieħu inkunsiderazzjoni ċ-ċirkustanzi speċifiċi ta’ kull każ u, fil-mument tal-adozzjoni tad-deċiżjoni tiegħu, iqabbilhom fil-konfront tad-dannu kkawżat f’termini ta’ dħul mill-bejgħ. Skont il-President tal-Qorti Ġenerali, din il-projbizzjoni ta’ analiżi mekkanika u riġida, invokata b’mod partikolari sabiex tippermetti lill-qorti tevalwa jekk il-gravità tad-dannu allegat setgħetx tiġi stabbilita minkejja l-fatt li d-dħul mill-bejgħ tagħhom ma kienx jaqbeż il-livell indikattiv ta’ 10 %, għandha tinftiehem ukoll bħala li l-qorti għandha tivverifika jekk, fid-dawl taċ-ċirkustanzi partikolari tal-każ, il-gravità kellhiex ma tiġix stabbilita minkejja li dan il-limitu jkun inqabeż.
F’dan ir-rigward, il-President tal-Qorti Ġenerali qabelxejn irrileva li l-fatt li wieħed ikun distributur tas-sustanza kkonċernata, minn naħa jimplika li dan ma għandux isostni l-istess oneri finanzjarji bħal dawk li jirriżultaw fil-kuntest tal-iżvilupp ta’ attività ta’ produttur u, min-naħa l-oħra, jimponi li tinġieb il-prova tal-assenza ta’ soluzzjonijiet ta’ sostituzzjoni vijabbli.
Il-President tal-Qorti Ġenerali mbagħad iddeċieda li l-fatt li l-konvenuta topera f’suq regolat ħafna jwassalha sabiex tieħu inkunsiderazzjoni l-istrateġija kummerċjali ta’ din tal-aħħar. Fil-kuntest ta’ din l-evalwazzjoni, mingħajr ebda element ieħor dwar il-miżuri possibbli li l-kumpannija allegatament ħadet sabiex tevita li ssib ruħha f’sitwazzjoni potenzjalment riskjuża fir-rigward tan-natura tas-suq inkwistjoni, il-qbiż tal-limitu indikattiv ta’ 10 % waħdu ma jistax ikun konvinċenti għall-Imħallef għal miżuri provviżorji fir-rigward tal-gravità tad-dannu allegat.
F’dan il-kuntest ġie enfasizzat għal darba oħra, filwaqt li tfakkar li l-prinċipju ta’ protezzjoni tal-aspettattivi leġittimi jista’ jiġi invokat biss fir-rigward ta’ sitwazzjoni li tista’ toħloqhom li tkun ikkawżata mill-istituzzjoni awtorizzata tieħu d-deċiżjoni finali, li, fil-kuntest ta’ proċedura ta’ tiġdid tal-approvazzjoni ta’ sustanza għall-protezzjoni tal-pjanti ma jistax jinsilet xi kwalunkwe prinċipju ta’ protezzjoni tal-aspettattivi leġittimi fir-rigward tar-riżultati tar-rapport interim ipprovdut mill-Istat Membru relatur, peress li dan ir-rapport jikkostitwixxi biss pass interim ta’ proċedura magħrufa sew u bl-ebda mod ma jippreġudika r-riżultat finali li għandha tasal għalih il-Kummissjoni.
Fit-tieni lok, fir-rigward tal-ibbilanċjar tal-interessi u, b’mod iktar partikolari, fir-rigward tal-argument tal-kumpannija inkwistjoni li s-sustanza attiva kkonċernata ma hijiex ta’ periklu magħruf u muri għas-saħħa pubblika, il-President tal-Qorti Ġenerali rrileva, b’mod partikolari, li l-kumpannija inkwisjtoni ma tistax tislet argument konvinċenti mill-fatt li s-sustanza ġiet użata b’mod sikur fl-Unjoni għal perijodu twil mingħajr ma qatt ġie rrapurtat ebda effett dannuż għas-saħħa tal-bniedem. Fil-fatt, fis-settur tal-prodotti għall-protezzjoni tal-pjanti, l-iżviluppi xjentifiċi mhumiex rari u għalhekk jagħtu l-opportunità li s-sustanzi jerġgħu jiġu evalwati fid-dawl ta’ għarfien u skoperti xjentifiċi ġodda. Dan huwa l-bażi tal-proċeduri ta’ tiġdid u r-raġuni għal-limiti taż-żmien applikati għall-awtorizzazzjonijiet ta’ kummerċjalizzazzjoni. Konsegwentement, l-eżami tal-Imħallef għal miżuri provviżorji fil-kuntest tal-ibbilanċjar tal-interessi għandu jirrigwarda r-riskji li issa huma identifikati, minn naħa, u li ma jistgħux jiġu esklużi, min-naħa l-oħra. Barra minn hekk, dan ma għandux iwettaq evalwazzjoni teknika tad-data xjentifika li tmur lil hinn mis-setgħat tiegħu. Konsegwentement, l-argument dwar l-assenza ta’ riskju għas-saħħa pubblika, imqajma fil-kuntest tat-turija tal-eżistenza ta’ fumus boni juris, jaqgħu taħt l-istħarriġ tal-legalità tal-proċedura u ma jistgħux, mingħajr provi oħra u bl-eċċezzjoni ta’ rikonoxximent possibbli ta’ żball manifest ta’ evalwazzjoni, iwasslu lill-Imħallef għal miżuri provviżorji, fil-kuntest tal-ibbilanċjar tal-interessi, sabiex iqis li dawn l-argumenti għandhom jipprevalu fuq l-evalwazzjonijiet ikkontestati, li, fil-prinċipju, huma r-riżultat ta’ eżami ddettaljat u eżawrjenti. Dan huwa iktar u iktar minnu meta d-dannu allegat ma jirriżultax, fir-rigward tas-saħħa pubblika, minn data xjentifika miġbura, iżda preċiżament min-nuqqas tagħha. Issa, nuqqas ta’ informazzjoni ma jippermettix li jiġu esklużi riskji għas-saħħa pubblika, li, għalhekk għandhom jittieħdu inkunsiderazzjoni fir-rigward tal-interessi l-oħra bl-għarfien, minn naħa, li bħala prinċipju, ir-rekwiżiti marbuta mal-protezzjoni tas-saħħa pubblika għandhom inkontestabbilment jingħataw preċedenza fuq il-kunsiderazzjonijiet ekonomiċi u min-naħa l-oħra, li l-preċedenza tal-obbligi tal-protezzjoni tas-saħħa pubblika tista’ tiġġustifika restrizzjonijiet li jwasslu għal konsegwenzi negattivi, saħansitra kunsiderevoli, għal ċerti operaturi ekonomiċi.
(
1
)	Regolament ta’ Implimentazzjoni tal-Kummissjoni (UE) 2018/1019 tat-18 ta’ Lulju 2018 li jikkonċerna n-nuqqas ta’ tiġdid tal-approvazzjoni tas-sustanza attiva oksasulfuron, b’konformità mar-Regolament (KE) Nru 1107/2009 tal-Parlament Ewropew u tal-Kunsill dwar it-tqegħid fis-suq ta’ prodotti għall-protezzjoni tal-pjanti, u li jemenda r-Regolament ta’ Implimentazzjoni tal-Kummissjoni (UE) Nru 540/2011 (ĠU 2018, L 183, p. 14).